Document ID: 32011R0657

REGOLAMENT TA’ IMPLIMENTAZZJONI TAL-KUMMISSJONI (UE) Nru 657/2011
tas-7 ta’ Lulju 2011
li jemenda r-Regolament (UE) Nru 297/2011 li jimponi kundizzjonijiet speċjali dwar l-importazzjoni ta’ għalf u ikel li joriġina jew ġej mill-Ġappun wara l-aċċident fl-impjant nukleari ta’ Fukushima
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u li jistabbilixxi l-proċeduri fi kwistjonijiet ta’ sigurtà tal-ikel (1), u b’mod partikolari l-Artikolu 53(1)(b)(ii) tiegħu,
Billi:
(1)
L-Artikolu 53 tar-Regolament (KE) Nru 178/2002 jipprevedi l-possibbiltà li jiġu adottati miżuri ta’ emerġenza tal-Unjoni xierqa għall-ikel u l-għalf importati minn pajjiż terz biex titħares is-saħħa pubblika, is-saħħa tal-annimali jew l-ambjent, u dan meta r-riskju ma jistax jiġi kkontrollat b’mod sodisfaċenti permezz ta’ miżuri li jittieħdu mill-Istati Membri individwalment.
(2)
Wara l-aċċident fl-impjant nukleari ta’ Fukushima fil-11 ta’ Marzu 2011, il-Kummissjoni ġiet infurmata li l-livelli tar-radjonuklidi f’ċerti prodotti tal-ikel li joriġinaw mill-Ġappun bħall-ħalib u l-ispinaċi jaqbżu l-livelli ta’ azzjoni fl-ikel applikabbli fil-Ġappun. Tali kontaminazzjoni tista’ tikkostitwixxi theddida għas-saħħa pubblika u tal-annimali fi ħdan l-Unjoni u għalhekk ġie adottat ir-Regolament ta’ Implimentazzjoni tal-Kummissjoni (UE) Nru 297/2011 li jimponi kundizzjonijiet speċjali dwar l-importazzjoni ta’ għalf u ikel li joriġina jew ġej mill-Ġappun wara l-aċċident fl-impjant nukleari ta’ Fukushima (2).
(3)
Fl-14 ta' Ġunju 2011, il-Kummissjoni ġiet infurmata bis-sejba ta' livell għoli taċ-ċesju radjuattiv fil-weraq tat-te aħdar, li joriġinaw fil-prefettura ta' Shizuoka. Din is-sejba ġiet ikkonfermata fil-15 ta' Ġunju 2011 b'ħames sejbiet oħra ta' livell għoli taċ-ċesju radjuattiv fil-weraq tat-te aħdar mill-prefettura ta' Shizuoka. Din il-prefettura mhijiex fost il-prefetturi taż-żona milquta, fejn jinħtieġ l-ittestjar tal-għalf u l-ikel kollu li joriġina minn dawn il-prefetturi, qabel ma jiġi esportat lejn l-Unjoni. Minħabba dawn is-sejbiet riċenti, huwa xieraq li l-prefettura ta' Shizuoka tiżdied maż-żona milquta.
(4)
Għadd sinifikanti ta' kampjuni meħuda mill-awtoritajiet Ġappuniżi minn ikel prodott fil-prefetturi ta' Niigata u Yamagata juri li l-produzzjoni tal-ikel u l-għalf f'dawk il-prefetturi hija affettwata mill-aċċident fl-impjant nukleari ta’ Fukushima b'mod limitat ħafna biss, peress li l-ebda kampjun ma għandu livelli ta' radjuattività li mhumiex konformi, kważi l-kampjuni kollha kellhom livelli ta' radjuattività li kienu imperċettibbli u kien biss fi ftit kampjuni li nstabu livelli baxxi ta' radjuattività. Għaldaqstant, huwa xieraq li dawn il-prefetturi jitneħħew miż-żona, fejn jinħtieġ l-ittestjar tal-għalf u l-ikel kollu li joriġina minn dawn il-prefetturi, qabel ma jiġi esportat lejn l-Unjoni.
(5)
Huwa għalhekk xieraq li r-Regolament (UE) Nru 297/2011 jiġi emendat skont dan, filwaqt li d-data tal-applikabilità tar-Regolament ma tinbidilx.
(6)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Ir-Regolament (UE) Nru 297/2011 għandu jiġi emendat kif ġej:
(1)
Fl-Artikolu 2, il-paragrafi 3 u 4 huma sostitwiti b’dan li ġej:
“3. Kull konsenja tal-prodotti msemmija fl-Artikolu 1, li titlaq mill-Ġappun mid-data tad-dħul fis-seħħ ta' dan ir-Regolament, għandha tkun akkumpanjata b'dikjarazzjoni, li tafferma li:
(a)
il-prodott inħasad u/jew ġie pproċessat qabel il-11 ta' Marzu 2011, jew
(b)
il-prodott joriġina u hu konsenjat minn prefettura għajr dawk ta' Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa u Shizuoka, jew
(c)
il-prodott ġie konsenjat mill-prefetturi ta' Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa u Shizuoka, iżda ma joriġinax f'wieħed minn dawn il-prefetturi u ma ġiex espost għal radjuattività matul it-tranżitu, jew
(d)
fil-każ li l-prodott joriġina mill-prefetturi ta' Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa u Shizoka, il-prodott ma fihx livelli tar-radjonuklidi jodju-131, ċesju-134 u ċesju-137 'il fuq mil-livelli massimi previsti fl-Anness II ma' dan ir-Regolament. Din id-dispożizzjoni tapplika wkoll għall-prodotti li joriġinaw mill-ibħra kostali ta’ dawn il-prefetturi jew li huma maqbuda fihom, irrispettivament minn fejn jaslu dawn il-prodotti.
4. Id-dikjarazzjoni, imsemmija fit-tielet paragrafu u kif stipulat fl-Anness I għandha tiġi ffirmata minn rappreżentant awtorizzat tal-awtorità kompetenti tal-Ġappun. Għall-prodotti msemmija fil-punt (d) tat-tielet paragrafu, id-dikjarazzjoni għandha tkun akkumpanjata minn rapport analitiku.”
(2)
L-Anness I jinbidel bit-test stipulat fl-Anness ma' dan ir-Regolament.
Artikolu 2
Dħul fis-seħħ
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta’ Lulju 2011.

Labels: 17
14
20
0
3
18